Coligny-moordsaak: Uitspraak vandag verwagPhillip Schutte en Pieter Doorewaard Foto: ANA JONGSTE: Uitspraak is Woensdagmiddag gelewer. Klik hier. Die twee mans wat van die moord op ŉ tienerseun van Coligny in Noordwes beskuldig word, sal na verwagting vandag hul lot in die Noordwes-hooggeregshof hoor. Pieter Doorewaard (26) en Phillip Schutte (34) word daarvan beskuldig dat hulle op 20 April 2017 die 16-jarige Matlhomola Mosweu van ŉ bewegende bakkie afgestamp of afgegooi het en dat die tienerseun weens dié val gesterf het. Die staat beweer dit het gebeur nadat die twee mans Mosweu betrap het waar hy sonneblomkoppe uit hul werkgewer, Pieter Karsten, se landerye steel. Die verdediging voer aan hulle wou Mosweu na die plaaslike polisiekantoor neem en die seun het self van die bakkie af gespring. Bonakele Pakisi, die enigste getuie vir die staat, het egter getuig dat Mosweu nie gespring het nie, maar afgestamp is. Die verdediging het die hof gevra om alle aanklagte teen Schutte te laat vaar en het ook aangedui hulle verkies ŉ saak van strafbare manslag teen Doorewaard. Die staat dring egter daarop aan dat beide skuldig bevind word op aanklag van moord. Mosweu se dood het destyds gewelddadige betogings in Coligny ontketen. Doorewaard en Schutte is tans albei uit op borgtog van R5 000.